Férfiak éjszakái - Patika Magazin Online
Férfiak éjszakái
Az éjszaka számos férfinak nem éppen a nyugodt alvásról szól, ugyanis sokuk életét megkeseríti a potenciazavar, a kellemetlen prosztatamegbetegedés vagy a „zajos” horkolás.
Bizonyított tény, hogy a szex nemcsak a legkellemesebb, hanem az egyik leginkább egészséges „sport” is. Kiválóan égeti a kalóriákat, jótékonyan hat a hangulatra, oldja a stresszt, sőt segíthet egyes rákos megbetegedések megelőzésében is. Mégis férfiak százezrei mondanak le az egészség megelőzésének erről a lehetőségéről azáltal, hogy akár másfél-két évig sem kérnek orvosi segítséget merevedési zavaruk megoldására.
Átmeneti vagy tartós potenciazavarral a férfiak igen nagy százaléka küzd az egész világon. A szakma egyik jeles képviselője szerint, kétszer annyi férfi szenved ettől a betegségtől, mint amennyi a szívkoszorúér- elégtelenségtől. Az esetek 15%-ában a potenciazavar pszichés eredetű, bár huzamosabb ideig fennálló szervi okhoz is társulhat. Lehet partnertől független és lehet partnerhez kötött. A merevedési zavar legtöbbször egy új, vagy szokatlan szituációban keseríti meg a férfiak életét. A probléma azonban hormonális is lehet, például amikor a betegnél a hím nemi hormon hiánya alakul ki, vagy ha a hím és női nemi hormonok aránya eltolódik az utóbbiak irányába.
Az éjszaka további nemkívánatos velejárója, a zajos horkolás. A horkolás nem rossz szokás és nem a szándékon múlik, hanem biológiai okai vannak. A horkolási zaj 300 Hz rezgésszámmal áramlik ki a tüdőből, megrezegteti a hangszalagokat és az ún. gégefő alatti teret, a garat-, orr- és szájüregeket, amelyek együttvéve alkotják a felső rezonátort. A horkolás a légzőrendszer felső részének időleges elzáródásának következménye, elsősorban a gátolt orrlégzés kísérőjelensége és a levegő útjának akadályoztatásával hozható összefüggésbe.
A horkolás fölösleges élettani megterhelést jelent, és mind a horkoló, mind a hálótárs napi munkájára, teljesítményére kihatással van. A legújabb kutatások szerint a horkolás pszichológiai változásokat okoz az emberi testben, csökkenti a libidót, a szexuális vágyat. Az alváshiány és a depresszió szintén a horkolás következménye lehet.
Tippek horkolóknak:
– Ne aludjon háton, csak oldalt fekve.
– Kerülje az alkoholt, az altatót és az antihisztaminok szedését lefekvés előtt.
– Fogyjon le, mert a zsírsejtek elzárják a levegő útját, és nagyobb turbulencia keletkezik.
– Hagyja abba a dohányzást!
A férfiak éjszakáit ugyanúgy, mint a nőkét, megkeserítheti a változókor. Ilyenkor gyakori probléma a prosztata megbetegedése.
Ha valaki tenni szeretne ellene, tartsa be a következő tanácsokat:
– Kerülendő a túlzott táplálékbevitel.
– Rostgazdag, sokoldalú táplálkozás javasolt.
– A környezeti ártalmak miatt C- és E-vitamin szedése ajánlott.
– Csökkentse az alkoholfogyasztást!
– Urológus és andrológus szakorvosok ajánlása szerint a 40. életévtől évente, az 50.-től félévente ajánlatos szűrővizsgálaton átesni.
Már az első tünetek fellépésekor forduljon mindenképpen szakorvoshoz:
– Éjszaka gyakorta fellépő vizelési inger.
– Akadályozott vagy nem folyamatos vizelés.
– Másodpercekig, esetleg percekig való várakozás a vizelés megindulására.
– A vizelés befejezése utáni „utócsepegés”.
FORRÁS: GALENUS / www.patikamagazin.hu